Predkladacia správa

Iniciatívny materiál „Informácia o činnosti Slovenskej republiky v medzinárodných organizáciách cestovného ruchu za roky 2003 a 2004“ predkladá Ministerstvo hospodárstva SR ako garant pre spoluprácu v oblasti cestovného ruchu. Materiál nadväzuje na  rozpracovanie programového vyhlásenia vlády Slovenskej republiky. Jeho hlavným cieľom je zmapovať a vytvoriť prehľad o zapojení sa Ministerstva hospodárstva SR (MH SR), Slovenskej agentúry pre cestovný ruch (SACR), ako aj profesijných organizácií cestovného ruchu  do činnosti medzinárodných organizácií cestovného ruchu a tým vytvoriť predpoklady pre zefektívnenie riadiacej činnosti ministerstva v oblasti medzinárodnej spolupráce v cestovnom ruchu. 

Informácia o činnosti ministerstva v medzinárodných organizáciách cestovného ruchu sa doteraz samostatne nepredkladala, ale bola súčasťou vyhodnocovania aktivít v oblasti cestovného ruchu v rámci hodnotenia Národného programu rozvoja cestovného ruchu.   

Cieľom tohto materiálu je poskytnúť prehľad o medzinárodných organizáciách cestovného ruchu a ich náplni, ako aj hľadanie optimálneho zapojenia Slovenskej republiky do činnosti týchto organizácií. Zároveň chce poskytnúť aj prvý náčrt optimálneho modelu informácie, ktorá bude zverejnená na webovej stránke ministerstva, pre všetky subjekty cestovného ruchu. Pri spracovaní materiálu sa ukázala potreba doplnenia webovej stránky ministerstva o závery a rozhodnutia medzinárodných organizácií cestovného ruchu, ako aj informovanie odbornej verejnosti o najdôležitejších materiáloch, aktualitách a analýzach vydávaných týmito organizáciami.   

V predkladanej informácii je v  prvej časti prehľad medzinárodných organizácií cestovného ruchu, v ktorých pôsobí MH SR. V druhej časti je informácia o členstve SACR v medzinárodných organizáciách cestovného ruchu. Pre doplnenie je uvedený aj prehľad o činnosti profesijných organizácií cestovného ruchu v týchto organizáciách.   
 
Materiál bol spracovaný v  súčinnosti so Slovenskou agentúrou pre cestovný ruch, ako aj profesijnými organizáciami cestovného ruchu Slovenskej republiky, ktoré na výzvu ministerstva zaslali svoje podkladové informácie.